Source: https://www.emta.ee/et/brexit-maksud
Timestamp: 2019-10-20 23:50:06+00:00
Document Index: 6445750

Matched Legal Cases: ['§ 5', '§ 20', '§ 50', '§ 50', '§ 50', '§ 50', '§ 31']

Brexit: kuidas muutub maksustamine, kui Ühendkuningriik astub välja Euroopa Liidust ning ei ole ka Euroopa Majanduspiirkonna liikmesriik | Maksu- ja Tolliamet
Avaleht Äriklient Tulu, kulu, käive, kasum Brexit: kuidas muutub maksustamine, kui Ühendkunin...
Brexit: kuidas muutub maksustamine, kui Ühendkuningriik astub välja Euroopa Liidust ning ei ole ka Euroopa Majanduspiirkonna liikmesriik
Euroopa Komisjoni juhendmaterjalid (ingl)
Kuidas muutub aktsiisikauba maksustamine?
Kui Ühendkuningriik astub Euroopa Liidust välja üleminekuperioodita, siis alates lahkumisele järgnevast päevast saab Ühendkuningriigist aktsiisi mõistes kolmas riik ning lõpeb aktsiisikaupade vaba liikumine Ühendkuningriigi ja ELi vahel.
Lahkumisele järgneval päeval kl 00.00 tunnistatakse kehtetuks kõik Ühendkuningriigi aktsiisiload ja alates sellest päevast ei saa Ühendkuningriiki elektroonilisi saatelehti (eSL) vormistada.
Saatelehtede (eSL) osas, mis on vormistatud Ühendkuningriigis enne lahkumispäevale järgnevat päeva ning mille alusel liikuv aktsiisikaup lahkub Ühendkuningriigist ja siseneb Euroopa Liitu samuti enne seda päeva, kohaldatakse Eestisse saabumisel samu reegleid nagu teisest liikmesriigist ajutises aktsiisivabastuses lähetatud aktsiisikauba puhul.
Brexiti mõju tollivormistusele ja kaubavahetusele Ühendkuningriigiga
Euroopa Komisjoni veebileht „Ühendkuningriigi väljaastumine EList"
Kuidas muutub käibemaksuga maksustamine?
Ühendkuningriigi füüsilisele isikule kauba võõrandamisel Eestis tekib kauba eksport käibemaksuseaduse § 5 lõikes 2 loetletud tingimustel (nn tax-free müük).
Kui Ühendkuningriigi ettevõtlusega tegelev isik registreeritakse pärast Brexitit Eestis käibemaksukohustuslasena, siis vastavalt käibemaksuseaduse § 20 lõikele 6 on ettevõtlusega tegelev ühendusevälise riigi isik, kellel puudub püsiv tegevuskoht Eestis, end käibemaksukohustuslasena registreerides kohustatud määrama maksukorralduse seaduses nimetatud maksuesindaja, kelle maksuhaldur on heaks kiitnud.
Kuidas muutub tulumaksuga maksustamine?
Ühendkuningriigi lahkumine Euroopa Liidust ei mõjuta Eesti ning Suurbritannia ja Põhja-Iirimaa Ühendkuningriigi vahel sõlmitud kahepoolset tulumaksuga topeltmaksustamise vältimise lepingut.
Kui Ühendkuningriik astub välja Euroopa Liidust ning ta ei ole ka EMP liikmesriik, siis Eesti residendist äriühingule kohaldub tulumaksuseaduse (TuMS) § 50 lg 1¹ punktis 3 sätestatud dividendi maksuvabastus eeldusel, et:
dividendi saanud ja edasimaksval Eesti äriühingul oli dividendide saamisel vastavas äriühingus vähemalt 10% suurune osalus ning
dividendilt on Ühendkuningriigis tulumaks kinnipeetud või dividendi aluseks olev kasumiosa on tulumaksuga maksustatud.
Seega peab olema tõendatud kasumi maksustamine Ühendkuningriigis.
Enne Ühendkuningriigi lahkumist Euroopa Liidust piisas dividendi maksuvabastuseks, kui dividend saadi Ühendkuningriigi äriühingult ning oli vähemalt 10% suurune osalus. Tõendit kasumi maksustamise kohta ei olnud vaja esitada. (TuMS § 50 lg 1¹ p 1)
Samuti on Eesti residendist äriühingu Ühendkuningriigis asuva püsiva tegevuskoha kasum Eestis maksuvaba vaid juhul, kui püsiva tegevuskoha kasum on Ühendkuningriigis tulumaksuga maksustatud (TuMS § 50 lg 11 p 4).
Enne Ühendkuningriigi lahkumist Euroopa Liidust piisas maksuvabastuseks, et kasum oli Ühendkuningriigis püsivale tegevuskohale omistatud (TuMS § 50 lg 1¹ p 2).
Ühendkuningriigi maksuresidendile makstav litsentsitasu kuulub deklareerimisele ning maksulepingu soodustusi saab kohaldada Ühendkuningriigi residentsuse tõendi esitamisel.
Enne Ühendkuningriigi lahkumist Euroopa Liidust kohaldus Ühendkuningriigi maksuresidendile seotud isikute korral litsentsitasu maksuvabastus (TuMS § 31 lg 4).
Ühendkuningriigi maksuresidendist füüsiline isik ei saa esitada Eesti residendi tuludeklaratsiooni Eesti residendile ettenähtud maksusoodustuste (maksuvaba tulu, täiendav maksuvaba tulu kahe või enama lapse korral, eluasemelaenu intresside mahaarvamine) kohaldamiseks Eesti tulu maksustamisel ega anda maksusoodustusi üle abikaasale.
Kuidas muutub sotsiaalmaksuga maksustamine?
Juhul kui Ühendkuningriik astub välja Euroopa Liidust ning ta ei ole ka EMP liikmesriik ning Euroopa Parlamendi ja Nõukogu määrusega 883/2004 kehtestatud sotsiaalkindlustussüsteemide koordineerimise reeglid lõpetavad selles riigis kehtivuse, st et:
ELi õigus sotsiaalkindlustuse valdkonnas ei laiene enam Ühendkuningriigi residentidele, kes tulevad Eestisse töötamise eesmärgil, siis sellest hetkest kehtib nende suhtes Eesti siseriiklik õigus ehk sotsiaalmaksuseadus ja töötuskindlustuse seadus. Ühendkuningriigi residendile Eestis töö tegemise või teenuse osutamise eest makstav tasu on sellisel korral maksustatav eranditeta Eestis ning ELi õigusega kehtestatud topeltmaksustamise vältimist ei toimu. Kuni Ühendkuningriigi lahkumiseni Euroopa Liidust kohaldub Ühendkuningriigist Eestisse tööle tulnud isikute korral ühes riigis kindlustuse põhimõte ja A1 sertifikaatide alusel maksustamine vaid ühes riigis.
Eesti tööandjad, kes lähetavad oma Eesti residendist töötajad Ühendkuningriiki tööle, peavad maksma nende tasudelt sotsiaalmaksu, töötuskindlustus- ja kogumispensioni maksed Eestis (juhul kui isiku maksuresidentsus ei muutu), olenemata sellest, kas on see tasu ka Ühendkuningriigis maksustatav või mitte.
Info ettevõtjale välisministeeriumi kodulehel